Martin Henriksen (DF), 2013-04-16:
Tak for det.
Omkring 15.400 ikkevestlige indvandrere kom til Norge i 2012, og det betyder en nettoudgift på 63 mia. norske kroner.
63 mia. norske kroner, den kan vi lige lade stå et øjeblik.
Formålet med at fremsætte det her beslutningsforslag er at sikre, at både positive og negative økonomiske konsekvenser ved indvandring til Danmark afdækkes, så den danske befolkning bliver oplyst og bevidst om udgifternes størrelse, og så politikerne, os herinde, får et solidt, veldokumenteret grundlag at diskutere ud fra og træffe beslutninger på, når emnet er Danmarks økonomi og indvandring.
At der er behov for at skabe et kvalificeret overblik over udgifterne forbundet med indvandring er ifølge os i Dansk Folkeparti indlysende.
Hvordan kan politikere agere økonomisk ansvarligt og træffe de nødvendige beslutninger om Danmarks fremtid, hvis ikke de er i besiddelse af en nuanceret viden om, hvad udgifterne forbundet med indvandring består af, og hvordan disse udgifter har udviklet sig over tid?
Jeg synes, at det er helt legitimt at kræve oplyst, hvordan indvandrere og efterkommere i det danske samfund påvirker udgifterne til f.eks. overførselsindkomster, folkeskole, daginstitutioner, sundhedsvæsen, fængselsvæsen, retssystem, politi, integrationsprojekter, asylsystem m.v.
Hvis ikke vi kender omkostningerne ved indvandring, og det gør vi altså kun i begrænset omfang qua tidligere undersøgelser, styrer politikerne udlændingepolitikken og dansk økonomi i blinde, og vi risikerer, at udgifterne løber løbsk, uden at nogen griber ind i tide, og uden at danskerne kender konsekvenserne af den politik, som et flertal i Folketinget fører.
Og når det kommer til stykket, er det værste af det hele måske, at danskerne ikke kender konsekvenserne af den politik, som deres politikere, deres repræsentanter, fører.
Det er muligt, at der i dag ikke er tilstrækkelige data til rådighed for at kunne lave sådanne beregninger, eller at eksisterende data hidtil ikke er blevet samordnet og systematiseret, så sådanne beregninger kan foretages.
Jeg er sikker på, at danske forskningsinstitutioner med glæde vil bidrage med forskning og nye metoder, så man kan beregne, hvad indvandring koster.
De kan være med til at løfte opgaven, hvis man politisk ønsker at løfte den opgave.
Beregninger af denne type kan naturligvis udføres på mange måder, og det er vigtigt at lægge sig fast på, hvilke aspekter der skal medtages i beregningerne.
Derfor indebærer dette beslutningsforslag også, at regeringen skal indkalde til politiske drøftelser med de partier, som måtte støtte beslutningsforslaget.
Målet med disse politiske drøftelser er, at partierne kan forhandle sig frem til, hvilke sider af indvandringen der ønskes afdækket – og man kan jo sagtens opstille flere forskellige modeller for det.
Siden Folketinget åbnede for udenlandsk arbejdskraft fra bl.a. Tyrkiet og Pakistan i 1960'erne og 1970'erne, og siden udlændingeloven blev ændret afgørende i 1983 og indvandringen til Danmark steg markant på grund af flygtninge og familiesammenførte, har mange borgere og politikere diskuteret, hvad denne indvandring måtte koste.
Der har også gennem årene været foretaget en del økonomiske analyser, der har afdækket dele af de økonomiske konsekvenser ved indvandring, men endnu mangler vi de tilbundsgående beregninger, der kan give et samlet billede af indvandringens økonomiske konsekvenser.
Det her beslutningsforslag handler i al sin enkelhed om, at vi nu får de beregninger.
Man kan have mange politiske diskussioner om, hvorvidt der føres den rigtige udlændingepolitik eller den forkerte udlændingepolitik, men uanset hvilke politiske holdninger, man har, kunne det da være interessant at finde ud af, hvilke udgifter og indtægter – det kan jo også regnes ud – indvandring faktisk påfører og medfører for det danske samfund.
Jeg synes, det er ærgerligt, at SF og Radikale ikke er kommet med deres ordførere.
Det synes jeg ødelægger den politiske debat lidt.
Jeg kvitterer selvfølgelig for, at Venstre, Liberal Alliance og Konservative støtter forslaget.
Det synes jeg også sender et godt signal om, at det her er noget, vi kan arbejde videre med, såfremt flertallet i Folketinget på et tidspunkt skifter.
Så vil jeg selvfølgelig afslutningsvis opfordre ministeren og regeringen til at overveje, om ikke man kan iværksætte udarbejdelsen af de her beregninger.
Det behøver ikke at være på baggrund af Dansk Folkepartis beslutningsforslag – man kan jo selv få en lys idé i regeringskontorerne.